IZVEDBENA UREDBA KOMISIJE (EU) 2023/103

z dne 12. januarja 2023

o spremembi izvedbenih uredb (EU) št. 1242/2014 in (EU) št. 1243/2014 glede tehničnih specifikacij in pravil za predložitev kumulativnih podatkov o operacijah in informacijah, ki jih predložijo države članice

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 508/2014 Evropskega parlamenta in Sveta z dne 15. maja 2014 o Evropskem skladu za pomorstvo in ribištvo (1) ter zlasti členov 97(2) in 107(3) Uredbe,

ob upoštevanju naslednjega:

(1) Uredba (EU) št. 508/2014 o Evropskem skladu za pomorstvo in ribištvo določa posebne ukrepe za ublažitev posledic vojaške agresije Rusije proti Ukrajini za ribolovne dejavnosti in omilitev učinkov motenj na trgu, ki jih je povzročila navedena vojaška agresija, na dobavno verigo ribiških proizvodov in proizvodov iz akvakulture (v nadaljnjem besedilu: posebni ukrepi).

(2) Da se omogoči zanesljivo spremljanje operacij, povezanih s posebnimi ukrepi, in poročanje o njih, bi bilo treba prilagoditi tehnične specifikacije in pravila za predložitev kumulativnih podatkov o operacijah in informacijah, ki jih predložijo države članice v skladu z izvedbenima uredbama Komisije (EU) št. 1242/2014 (2) in (EU) št. 1243/2014 (3).

(3) Ker je rok za predložitev kumulativnih podatkov o operacijah, ki je v členu 97(1), točka (a), Uredbe (EU) št. 508/2014 določen kot 31. marec vsako leto, za leto 2022 že potekel, bi morale države članice te informacije v spremenjeni obliki predložiti šele od leta 2023, da se zagotovi dosledno in harmonizirano poročanje.

(4) Izvedbeni uredbi (EU) št. 1242/2014 in (EU) št. 1243/2014 bi bilo zato treba ustrezno spremeniti.

(5) Da se državam članicam zagotovi dovolj časa za sporočanje kumulativnih podatkov o operacijah, povezanih s posebnimi ukrepi, do roka 31. marca 2023, bi morala ta uredba začeti veljati čim prej.

(6) Ukrepi iz te uredbe so v skladu z mnenjem Odbora za Evropski sklad za pomorstvo, ribištvo in akvakulturo –

SPREJELA NASLEDNJO UREDBO:

Člen 1 Spremembe Izvedbene uredbe (EU) št. 1242/2014 Priloga I k Izvedbeni uredbi (EU) št. 1242/2014 se spremeni v skladu s Prilogo I k tej uredbi.

Člen 2 Spremembe Izvedbene uredbe (EU) št. 1243/2014 Priloga I k Izvedbeni uredbi (EU) št. 1243/2014 se spremeni v skladu s Prilogo II k tej uredbi.

Člen 3 Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 12. januarja 2023 Za Komisijo predsednica Ursula VON DER LEYEN

(1) Uredba (EU) št. 508/2014 Evropskega parlamenta in Sveta z dne 15. maja 2014 o Evropskem skladu za pomorstvo in ribištvo in razveljavitvi uredb Sveta (ES) št. 2328/2003, (ES) št. 861/2006, (ES) št. 1198/2006 in (ES) št. 791/2007 in Uredbe (EU) št. 1255/2011 Evropskega parlamenta in Sveta (UL L 149, 20.5.2014, str. 1).

(2) Izvedbena uredba Komisije (EU) št. 1242/2014 z dne 20. novembra 2014 o pravilih v skladu z Uredbo (EU) št. 508/2014 Evropskega parlamenta in Sveta o Evropskem skladu za pomorstvo in ribištvo v zvezi s predložitvijo ustreznih kumulativnih podatkov o operacijah (UL L 334, 21.11.2014, str. 11).

(3) Izvedbena uredba Komisije (EU) št. 1243/2014 z dne 20. novembra 2014 o pravilih v skladu z Uredbo (EU) št. 508/2014 Evropskega parlamenta in Sveta o Evropskem skladu za pomorstvo in ribištvo v zvezi z informacijami, ki jih predložijo države članice, ter potrebami po podatkih in sinergijami med potencialnimi viri podatkov (UL L 334, 21.11.2014, str. 39).